title: Kommissionens gennemførelsesforordning (EU) 2020/1103 af 22. juli 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Brie de Melun (BOB))

text:
                  28.7.2020

                  DA

                  Den Europæiske Unions Tidende

                  L 242/1

         KOMMISSIONENS GENNEMFØRELSESFORORDNING (EU) 2020/1103
         af 22. juli 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Brie de Melun (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Brie de Melun«, der er registreret ved Kommissionens forordning (EF) nr. 1107/96 (2).

                     (2)

                     Ved brev af 26. september 2018 meddelte de franske myndigheder Kommissionen, at der var fastsat en overgangsperiode i henhold til artikel 15, stk. 4, i forordning (EU) nr. 1151/2012 frem til den 31. december 2022 for erhvervsdrivende, der er etableret i Frankrig, og som opfylder betingelserne i nævnte artikel i overensstemmelse med bekendtgørelse af 29. august 2018 om ændring af varespecifikationen for den beskyttede oprindelsesbetegnelse »Brie de Melun«, der blev offentliggjort den 6. september 2018 i Journal Officiel de la République française (Frankrigs statstidende). Under den nationale indsigelsesprocedure gjorde disse erhvervsdrivende, som lovligt vedvarende har markedsført »Brie de Melun« i mindst fem år forud for den dato, hvor ansøgningen blev indgivet, indsigelse. En erhvervsdrivende har gjort indsigelse mod følgende bestemmelse: »Det er obligatorisk at anvende halm som strøelse med en minimumsmængde på 0,5 kg i gennemsnit pr. dag pr. malkeko i produktion til staldanlægget og 5 kg i gennemsnit pr. dag pr. malkeko i produktion til det åbne staldsystem«. Den pågældende erhvervsdrivende er EARL de la Mardelle (SIRET: 38514961200017). To erhvervsdrivende har gjort indsigelse mod følgende bestemmelser: »Andelen af koncentreret foder må ikke overstige 25 % af tørstofindholdet af den samlede årlige gennemsnitlige fodermængde pr. malkeko i produktion og pr. dag«, og »Foderhøet til malkebesætningen skal på årsplan leveres fra bedriften og det geografiske område som følger: — Fra bedriften: fodermængden fra bedriften i det geografiske område udgør mindst 50 % af tørstoffet i besætningens samlede fodermængde i gennemsnit pr. år; og — Fra det geografiske område: fodermængden fra det geografiske produktionsområde udgør mindst 80 % af tørstoffet i malkebesætningens samlede fodermængde«. De pågældende erhvervsdrivende er SCL du Versant laiteux (SIRET: 49225855300014) og GAEC Reconnu Patoux (SIRET: 38008216400019). En erhvervsdrivende har gjort indsigelse mod følgende bestemmelse: »Der må højst tilsættes kraftfoder svarende til 25 % af tørstoffet i den samlede gennemsnitlige årlige fodermængde pr. malkeko i produktion og pr. dag «. Den pågældende erhvervsdrivende er Houdard Gérard Maurice (SIRET: 39226686200011).

                     (3)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (4)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Brie de Melun« (BOB), godkendes.

            Artikel 2
            Den beskyttelse, der ydes i henhold til artikel 1, er omfattet af den overgangsperiode, som Frankrig har fastsat i medfør af artikel 15, stk. 4, i forordning (EU) nr. 1151/2012 for de erhvervsdrivende, der opfylder betingelserne i nævnte artikel, efter bekendtgørelsen af 29. august 2018 om ændring af varespecifikationen for den beskyttede oprindelsesbetegnelse »Brie de Melun«, der blev offentliggjort den 6. september 2018 i Journal Officiel de la République française (Frankrigs statstidende).

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. juli 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).

            (3)  EUT C 83 af 13.3.2020, s. 77.


title: Kommissionens gennemførelsesforordning (EU) 2020/1147 af 31. juli 2020 om meddelelse af EU-godkendelse af det enkelte biocidholdige produkt »ClearKlens product based on IPA« (EØS-relevant tekst)

text:
                  4.8.2020

                  DA

                  Den Europæiske Unions Tidende

                  L 252/1

         KOMMISSIONENS GENNEMFØRELSESFORORDNING (EU) 2020/1147
         af 31. juli 2020
         om meddelelse af EU-godkendelse af det enkelte biocidholdige produkt »ClearKlens product based on IPA«
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 44, stk. 5, første afsnit, og
         ud fra følgende betragtninger:

                     (1)

                     Den 26. maj 2016 indgav Diversey Europe Operations B.V. en ansøgning i henhold til artikel 43, stk. 1, i forordning (EU) nr. 528/2012 om godkendelse af et enkelt biocidholdigt produkt benævnt »ClearKlens product based on IPA« af produkttype 2, som beskrevet i bilag V til nævnte forordning, samt tilvejebragte en skriftlig bekræftelse af, at den kompetente myndighed i Nederlandene er indforstået med at vurdere ansøgningen. Ansøgningen blev registreret under sagsnummer BC-HD024462-61 i registret over biocidholdige produkter.

                     (2)

                     »ClearKlens product based on IPA« indeholder aktivstoffet propan-2-ol, som er opført på EU-listen over godkendte aktivstoffer, jf. artikel 9, stk. 2, i forordning (EU) nr. 528/2012.

                     (3)

                     Den 3. juni 2019 fremlagde den kompetente vurderingsmyndighed i overensstemmelse med artikel 44, stk. 1, i forordning (EU) nr. 528/2012 en vurderingsrapport og konklusionerne af sin vurdering for Det Europæiske Kemikalieagentur (»agenturet«).

                     (4)

                     Den 17. januar 2020 fremlagde agenturet en udtalelse (2) for Kommissionen, udkastet til resumé af egenskaberne for det biocidholdige produkt »ClearKlens product based on IPA« og den endelige vurderingsrapport om det enkelte biocidholdige produkt i overensstemmelse med artikel 44, stk. 3, i forordning (EU) nr. 528/2012.

                     (5)

                     I udtalelsen konkluderes det, at »ClearKlens product based on IPA« er et »enkelt biocidholdigt produkt« som defineret i artikel 3, stk. 1, litra r), i forordning (EU) nr. 528/2012, at der kan meddeles EU-godkendelse af produktet i overensstemmelse med nævnte forordnings artikel 42, stk. 1, og at produktet, forudsat at det er i overensstemmelse med udkastet til resuméet, opfylder betingelserne i nævnte forordnings artikel 19, stk. 1.

                     (6)

                     Den 3. februar 2020 fremlagde agenturet udkastet til resumé for Kommissionen på alle officielle EU-sprog i overensstemmelse med artikel 44, stk. 4, i forordning (EU) nr. 528/2012.

                     (7)

                     Kommissionen er enig i agenturets udtalelse og mener derfor, at der bør meddeles EU-godkendelse af »ClearKlens product based on IPA«.

                     (8)

                     Foranstaltningerne i denne forordning er i overensstemmelse med udtalelse fra Det Stående Udvalg for Biocidholdige Produkter —

               VEDTAGET DENNE FORORDNING:

            Artikel 1
            Der meddeles EU-godkendelse med godkendelsesnummer EU-0022128-0000 til Diversey Europe Operations B.V. til tilgængeliggørelse på markedet og anvendelse af det enkelte biocidholdige produkt »ClearKlens product based on IPA« i overensstemmelse med resuméet af det biocidholdige produkts egenskaber som angivet i bilaget.
            EU-godkendelsen gælder fra den 24. august 2020 indtil den 31. juli 2030.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 31. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 167 af 27.6.2012, s. 1.

            (2)  ECHA's udtalelse af 11. december 2019 om EU-godkendelse af »ClearKlens product based on IPA« (ECHA/BPC/236/2019).

            BILAG
            Resumé af et biocidholdigt produkts egenskaber
            ClearKlens product based on IPA
            Produkttype 2 — Produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr (Desinfektionsmidler)
            Godkendelsesnummer: EU-0022128-0000
            R4BP aktivnummer: EU-0022128-0000
            1.   Administrative oplysninger

            1.1.   Produktets handelsnavn(e)

                        Handelsnavn

                        ClearKlens IPA
                        ClearKlens IPA 70 %
                        ClearKlens IPA 70 % v/v
                        ClearKlens IPA VH1
                        ClearKlens IPA Airless
                        ClearKlens IPA Pouch
                        ClearKlens IPA Non Sterile
                        ClearKlens IPA Non Sterile VH1
                        ClearKlens IPA SS
                        ClearKlens IPA SS VH1
                        ClearKlens IPA RTU
                        ClearKlens IPA RTU VH1
                        Texwipe® Sterile 70 % Isopropanol
                        VH01 ClearKlens IPA

                  1.2.   Godkendelsesindehaver

                        Godkendelsesindehaverens navn og adresse

                        Navn

                        Diversey Europe Operations B.V.

                        Adresse

                        Maarssenbroeksedijk 2, 3542 DN, Utrecht, Nederlandene

                        Godkendelsesnummer

                        EU-0022128-0000

                           R4BP aktivnummer

                        EU-0022128-0000

                        Godkendelsesdato

                        24.8.2020

                        Godkendelsens udløbsdato

                        31.7.2030

                  1.3.   Producent(er) af produktet

                        Producentens navn

                        Diversey Europe Operations B.V.

                        Producentens adresse

                        Maarssenbroeksedijk 2, 3542 DN Utrecht, Nederlandene

                        Placering af produktionsanlæg

                        Avenida Conde Duque 5, 7 y 9; Poligono Industrial La Postura, 28343 Valdemoro (Madrid), Spanien
                        Strada Statale 235, 26010 Bagnolo Cremasco (CR), Italien
                        Cotes Park Industrial Estate, DE55 4PA Somercotes Alfreton, Det Forenede Kongerige
                        Rembrandtlaan 414, 7545 ZW Enschede, Nederlandene
                        Morschheimer Strasse 12, 67292 Kirchheimbolanden, Tyskland

                        Producentens navn

                        Multifill BV

                        Producentens adresse

                        Constructieweg 25a, 3640 AJ Mijdrecht, Nederlandene

                        Placering af produktionsanlæg

                        Constructieweg 25a, 3640 AJ Mijdrecht, Nederlandene

                        Producentens navn

                        Flexible Medical Packaging Ltd

                        Producentens adresse

                        Unit 8, Hightown, White Cross Industrial Estate, LA1 4XS Lancaster, Lancashire, Det Forenede Kongerige

                        Placering af produktionsanlæg

                        Unit 8, Hightown, White Cross Industrial Estate, LA1 4XS Lancaster, Lancashire, Det Forenede Kongerige

                        Producentens navn

                        Ardepharm

                        Producentens adresse

                        Les Iles Ferays, 07300 Tournon-sur-Rhône, Frankrig

                        Placering af produktionsanlæg

                        Les Iles Ferays, 07300 Tournon-sur-Rhône, Frankrig

                        Producentens navn

                        Entegris Cleaning Process (ECP) S.A.S

                        Producentens adresse

                        395 rue Louis Lépine, 34000 Montpellier, Frankrig

                        Placering af produktionsanlæg

                        395 rue Louis Lépine, 34000 Montpellier, Frankrig

                  1.4.   Producent(er) af aktivstoffet (aktivstofferne)

                        Aktivstof

                        propan-2-ol

                        Producentens navn

                        INEOS Solvents GmbH

                        Producentens adresse

                        Anckelmannsplatz, D-20537 Hamburg, Tyskland

                        Placering af produktionsanlæg

                        Shamrockstrasse 88, D-44623 Herne, Tyskland
                        Römerstrasse 733, D-47443 Moers, Tyskland

                        Aktivstof

                        propan-2-ol

                        Producentens navn

                        Shell Chemicals Europe B.V.

                        Producentens adresse

                        Postbus 2334, 3000 CH Rotterdam, Nederlandene

                        Placering af produktionsanlæg

                        Vondelingenweg 601, 3196 KK Rotterdam-Pernis, Nederlandene

                        Aktivstof

                        propan-2-ol

                        Producentens navn

                        Exxon Mobil Chemicals

                        Producentens adresse

                        Hermeslaan 2, 1831 Machelen, Belgien

                        Placering af produktionsanlæg

                        4045 Scenic Highway, LA 70805 Baton Rouge, USA
                        Southampton, SO45 1TX Hampshire, Det Forenede Kongerige

                  2.   PRODUKTETS SAMMENSÆTNING OG FORMULERING

            2.1.   Kvalitative og kvantitative oplysninger om produktets sammensætning

                        Almindeligt navn

                        IUPAC-navn

                        Funktion

                        CAS-nummer

                        EF-nummer

                        Indhold (%)

                        propan-2-ol

                        Aktivstof

                        67-63-0

                        200-661-7

                        63,1

                  2.2.   Formuleringstype

            AL — Opløsning til brug ufortyndet
            3.   FARESÆTNINGER OG SIKKERHEDSSÆTNINGER

                        Faresætninger

                        Meget brandfarlig væske og damp.
                        Forårsager alvorlig øjenirritation.
                        Kan forårsage sløvhed eller svimmelhed.
                        Gentagen kontakt kan give tør eller revnet hud.

                        Sikkerhedssætninger

                        Holdes væk fra varme, varme overflader, gnister, åben ild og andre antændelseskilder. — Rygning forbudt.
                        Undgå indånding af spray.
                        Vask hænder grundigt efter brug.
                        Opbevares på et godt ventileret sted. Opbevares køligt.
                        Indholdet bortskaffes i henhold til de nationale forskrifter.
                        Beholderen bortskaffes i henhold til de nationale forskrifter.
                        VED KONTAKT MED HUDEN (eller håret):Alt tilsmudset tøj tages straks af. Brus huden med vand.
                        Ved brand: Anvend alkoholbestandigt skum til brandslukning.

                  4.   GODKENDT(E) ANVENDELSE(R)

            4.1.   Brugsbeskrivelse

               Tabel 1. Brug # 1 — PT02: Desinfektionsmiddel til ikke-porøs hård overflade — professionelle — brug af moppe

                        Produkttype

                        PT02 — Produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr

                        Hvis relevant, nøjagtig beskrivelse af den godkendte anvendelse

                        Ikke relevant

                        Målorganisme(r) (herunder udviklingsstadie)

                        Bakterier
                        Gærtyper

                        Anvendelsesområde

                        Indendørs
                        Brugsklart produkt til desinfektion af rengjorte, ikke-porøse, hårde overflader i produktionsanlæg til farmaceutika og kosmetik med en luftudskiftning på 60 eller mere per time og i renrum med en luftudskiftning på 150 eller mere per time.

                        Anvendelsesmetode(r)

                        Desinfektion ved anvendelse af en moppe
                        -

                        Anvendelsesmængde(r) og hyppighed

                        Anvend 18,4 mL produkt per m2 overflade.

                        Brugerkategori(er)

                        Professionel

                        Pakningsstørrelser og emballagemateriale

                        Beholdere (HDPE, PP, PE): 1-20 L

                  4.1.1.   Brugsanvisning for brugere

            Brugsklart produkt til desinfektion af ikke-porøse, hårde overflader.
            Rengør og tør overfladen før desinfektion. Væd moppen med desinfektionsmidlet og afvask overfladen. Gør overfladen helt våd. Lad midlet virke i mindst 30 sekunder.
            Brugte mopper skal opbevares i en lukket beholder.
            4.1.2.   Brugsspecifikke risiko reducerende foranstaltninger

            Produktet må kun anvendes i et tilstrækkeligt ventileret lokale. De påkrævede minimum antal luftudskiftninger er

                        —

                        60/t i produktionsanlæg til farmaceutika og kosmetik

                        —

                        150/t i renrum.

                  Undlad at bruge mere end 18,4 mL produkt/m2.
            4.1.3.   Specifikt anvendelsesformål, oplysningerne om sandsynlige direkte eller indirekte virkninger, førstehjælpsinstruktioner og nødforanstaltninger for at beskytte miljøet

            Se den overordnede brugsvejledning.
            4.1.4.   Specifikt anvendelsesformål, de instrukser for sikker bortskaffelse af produktet og emballagen

            Se den overordnede brugsvejledning.
            4.1.5.   Specifikt anvendelsesformål, de betingelser for opbevaring og holdbarhed af produktet under normale betingelser for opbevaring

            Se den overordnede brugsvejledning.
            4.2.   Brugsbeskrivelse

               Tabel 2. Brug # 2 — PT02: Desinfektionsmiddel til ikke-porøs hård overflade — professionelle — klud

                        Produkttype

                        PT02 — Produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr

                        Hvis relevant, nøjagtig beskrivelse af den godkendte anvendelse

                        Ikke relevant

                        Målorganisme(r) (herunder udviklingsstadie)

                        Bakterier
                        Gærtyper

                        Anvendelsesområde

                        Indendørs
                        Brugsklart produkt til desinfektion af rengjorte, ikke-porøse, hårde overflader i laboratorier med en luftudskiftning på 8 eller mere per time, i produktionsanlæg til farmaceutika og kosmetik med en luftudskiftning på 60 eller mere per time og i renrum med en luftudskiftning på 150 eller mere per time.

                        Anvendelsesmetode(r)

                        Desinfektion ved anvendelse af en klud

                        Anvendelsesmængde(r) og hyppighed

                        Anvend 18,4 mL produkt per m2 overflade.

                        Brugerkategori(er)

                        Professionel

                        Pakningsstørrelser og emballagemateriale

                                    —

                                    Beholdere (HDPE, PP, PE): 1-20 L

                                    —

                                    Beholdere (HDPE, PP, PE) med en pumpe: 200 L (kun renrum)

                                    —

                                    IBC-beholdere med en pumpe (HDPE, PP, PE): 950 og 1 000  L (kun renrum)

                  4.2.1.   Brugsanvisning for brugere

            Brugsklart produkt til desinfektion af ikke-porøse, hårde overflader.
            Rengør og tør overfladen før desinfektion. Væd kluden med desinfektionsmidlet og afvask overfladen. Gør overfladen helt våd. Lad midlet virke i mindst 30 sekunder. I renrum kan den nøjagtige mængde påkrævet produkt også doseres ved enten at bruge en sprøjtelanse ved lav hastighed eller i en spand via et rørsystem. Brugte klude skal bortskaffes i en lukket beholder.
            4.2.2.   Brugsspecifikke risiko reducerende foranstaltninger

            Produktet må kun anvendes i et tilstrækkeligt ventileret lokale. De påkrævede minimum antal luftudskiftninger er

                        —

                        8/t i laboratorier

                        —

                        60/t i produktionsanlæg til farmaceutika og kosmetik

                        —

                        150/t i renrum.

                  Undlad at bruge mere end 18,4 mL produkt/m2.
            Følgende personlige foranstaltning kan benyttes til nedsættelse af risici ved aftørring af desinfektionsmidler, medmindre det kan udskiftes med tekniske og/eller organisationsmæssige foranstaltninger: Brug øjenværn ved håndtering af produktet.
            4.2.3.   Specifikt anvendelsesformål, oplysningerne om sandsynlige direkte eller indirekte virkninger, førstehjælpsinstruktioner og nødforanstaltninger for at beskytte miljøet

            Se den overordnede brugsvejledning.
            4.2.4.   Specifikt anvendelsesformål, de instrukser for sikker bortskaffelse af produktet og emballagen

            Se den overordnede brugsvejledning.
            4.2.5.   Specifikt anvendelsesformål, de betingelser for opbevaring og holdbarhed af produktet under normale betingelser for opbevaring

            Se den overordnede brugsvejledning.
            4.3.   Brugsbeskrivelse

               Tabel 3. Brug # 3 — PT02: Desinfektionsmiddel til ikke-porøs hård overflade — professionelle — påsprøjtning

                        Produkttype

                        PT02 — Produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr

                        Hvis relevant, nøjagtig beskrivelse af den godkendte anvendelse

                        Ikke relevant

                        Målorganisme(r) (herunder udviklingsstadie)

                        Bakterier
                        Gærtyper

                        Anvendelsesområde

                        Indendørs
                        Brugsklart produkt til desinfektion af rengjorte, ikke-porøse, hårde overflader i laboratorier med en luftudskiftning på 8 eller mere per time, i produktionsanlæg til farmaceutika og kosmetik med en luftudskiftning på 60 eller mere per time og i renrum med en luftudskiftning på 8, 60 eller 150 eller mere per time.

                        Anvendelsesmetode(r)

                        Desinfektion ved anvendelse af en forstøver
                        Fordel eventuel produktet med en klud.

                        Anvendelsesmængde(r) og hyppighed

                        Anvend 18,4 mL produkt per m2 overflade.

                        Brugerkategori(er)

                        Professionel

                        Pakningsstørrelser og emballagemateriale

                                    —

                                    Pose til forstøver (PE): 0,9-20 L

                                    —

                                    Pose i flaske (samekstruderet femlags
                                    EVA/EVA/PVDC/EVA/EVA-pose i en HDPE, PP eller PE-flaske): 0,9-2 L

                                    —

                                    Forstøverflaske (HDPE, PP, PE): 0,5-1,5 L

                                    —

                                    Luftfri forstøverflaske (LDPE): 0,25-1 L

                  4.3.1.   Brugsanvisning for brugere

            Brugsklart produkt til desinfektion af ikke-porøse, hårde overflader.
            Rengør og tør overfladen før desinfektion. Sprøjt midlet på overfladen, fordel om nødvendigt produktet med en klud. Gør overfladen helt våd. Lad midlet virke i mindst 30 sekunder. Brugte klude skal bortskaffes i en lukket beholder.
            Antal påføringer per type emballage, som er påkrævet for at opnå en påføring af 18,4 mL produkt per m2 overflade:

                        —

                        Pose til forstøver: Påfør 19 sprøjt per m2 overflade

                        —

                        Steril forstøver (pose i flaske): påfør 16 sprøjt per m2 overflade

                        —

                        Forstøverflaske: påfør 14 sprøjt per m2 overflade

                        —

                        Luftfri forstøverflaske: påfør 21 sprøjt per m2 overflade.

                  4.3.2.   Brugsspecifikke risiko reducerende foranstaltninger

            Produktet må kun anvendes i et tilstrækkeligt ventileret lokale. De påkrævede minimum antal luftudskiftninger er

                        —

                        8/t i laboratorier

                        —

                        60/t i produktionsanlæg til farmaceutika og kosmetik

                        —

                        150/t i renrum.

                  Undlad at bruge mere end 18,4 mL produkt/m2.
            4.3.3.   Specifikt anvendelsesformål, oplysningerne om sandsynlige direkte eller indirekte virkninger, førstehjælpsinstruktioner og nødforanstaltninger for at beskytte miljøet

            Se den overordnede brugsvejledning.
            4.3.4.   Specifikt anvendelsesformål, de instrukser for sikker bortskaffelse af produktet og emballagen

            Se den overordnede brugsvejledning.
            4.3.5.   Specifikt anvendelsesformål, de betingelser for opbevaring og holdbarhed af produktet under normale betingelser for opbevaring

            Se den overordnede brugsvejledning.
            4.4.   Brugbeskrivelse

               Tabel 4. Brug # 4 — PT02: Desinfektionsmiddel til ikke-porøse handsker — professionelle — Desinfektion af ikke-porøse handsker

                        Produkttype

                        PT02 — Produkter til desinfektionsmidler og algedræbende midler, som ikke er beregnet til direkte anvendelse på mennesker eller dyr

                        Hvis relevant, nøjagtig beskrivelse af den godkendte anvendelse

                        Ikke relevant

                        Målorganisme(r) (herunder udviklingsstadie)

                        Bakterier
                        Gærtyper

                        Anvendelsesområde

                        Indendørs
                        Brugsklart produkt til desinfektion af rene, ikke-porøse, handsker i laboratorier med en luftudskiftning på 8 eller mere per time, i produktionsanlæg til farmaceutika og kosmetik med en luftudskiftning på 60 eller mere per time og i renrum med en luftudskiftning på 150 eller mere per time.

                        Anvendelsesmetode(r)

                        Desinfektion af ikke-porøse handsker

                        Anvendelsesmængde(r) og hyppighed

                        Anvend 3 mL produkt på behandskede hænder.

                        Brugerkategori(er)

                        Professionel

                        Pakningsstørrelser og emballagemateriale

                        Automatisk dosering:

                                    —

                                    Beholdere (HDPE, PP, PE): 1-20 L

                                    —

                                    Beholdere (HDPE, PP, PE) med en pumpe: 200 L (kun renrum)

                                    —

                                    IBC-beholdere med en pumpe (HDPE, PP, PE): 950 og 1 000  L (kun renrum)

                              Manuel dosering:

                                    —

                                    Pose til forstøver (PE): 0,9-20 L

                                    —

                                    Pose i flaske (samekstruderet femlags EVA/EVA/PVDC/EVA/EVA-pose i en HDPE, PP eller PE-flaske): 0,9-2 L

                                    —

                                    Forstøverflaske (HDPE, PP, PE): 0,5-1,5 L

                                    —

                                    Luftfri forstøverflaske (LDPE): 0,25-1 L

                  4.4.1.   Brugsanvisning for brugere

            Brugsklart produkt til desinfektion af ikke-porøse handsker.
            Automatisk dosering:
            Påfør 3 mL af produktet direkte på de rene behandskede hænder, fordel det jævnt og sørg for at gøre overfladen helt våd. Lad midlet virke i mindst 30 sekunder.
            Antal påføringer per emballagetype, som er påkrævet for at påføre 3 mL af produktet på rene behandskede hænder:

                        —

                        Forstøverpose: påfør 3 sprøjt af produktet på to hænder

                        —

                        Steril forstøver (pose i flaske): påfør 3 sprøjt af produktet på to hænder

                        —

                        Forstøverflaske: påfør 3 sprøjt af produktet på to hænder

                        —

                        Luftfri forstøverflaske: påfør 4 sprøjt af produktet på to hænder.

                  4.4.2.   Brugsspecifikke risiko reducerende foranstaltninger

            Produktet må kun anvendes i et tilstrækkeligt ventileret lokale. De påkrævede minimum antal luftudskiftninger er

                        —

                        8/t i laboratorier

                        —

                        60/t i produktionsanlæg til farmaceutika og kosmetik

                        —

                        150/t i renrum.

                  4.4.3.   Specifikt anvendelsesformål, oplysningerne om sandsynlige direkte eller indirekte virkninger, førstehjælpsinstruktioner og nødforanstaltninger for at beskytte miljøet

            Se den overordnede brugsvejledning.
            4.4.4.   Specifikt anvendelsesformål, de instrukser for sikker bortskaffelse af produktet og emballagen

            Se den overordnede brugsvejledning.
            4.4.5.   Specifikt anvendelsesformål, de betingelser for opbevaring og holdbarhed af produktet under normale betingelser for opbevaring

            Se den overordnede brugsvejledning.
            5.   GENERELLE ANVISNINGER TIL BRUG (1)

            5.1.   Brugsanvisning

            Se brugsspecifikke vejledninger.
            5.2.   Risiko reducerende foranstaltninger

            Brug nye kemikalieresistente beskyttelseshandsker ved håndtering af produktet (handskematerialet angives af den, der er tildelt autoriteten i produktinformationen).
            Undgå kontakt med øjnene.
            5.3.   Førstehjælps instruktioner og sikkerheds foranstaltninger for at beskytte miljøet ved risiko for direkte eller indirekte effekter

            Indånding: Kan forårsage sløvhed eller svimmelhed.
            Kontakt med øjnene: Forårsager alvorlig irritation.
            VED INDÅNDING: Flyt personen til et sted med frisk luft og sørg for, at vejrtrækningen lettes. Kontakt et TOKSIKOLOGICENTER/læge, hvis personen har det dårligt.
            VED KONTAKT MED ØJNENE: Skyl forsigtigt med vand i flere minutter. Fjern eventuelle kontaktlinser, hvis dette nemt kan gøres. Fortsæt skylning. Søg lægehjælp, hvis irritation forekommer og er vedvarende.
            VED INDTAGELSE: Skyl munden. Fremkald IKKE opkastning. Søg lægehjælp ved ubehag.

               Miljømæssige forholdsregler:

            Produktet må ikke løbe ud i kloakvand eller afløb i ufortyndet tilstand eller hvis ikke inaktiveret.
            Produktet må ikke komme i afløb, overfladevand eller grundvand. Fortynd med rigelige mængder vand.
            Metoder og materialer til begrænsning af udslip og rengøring. Opsug produktet med et væskebindende materiale (sand, molergrus, universale bindemidler, savsmuld).
            5.4.   Sikkerhedsinstruktion angående affaldshåndtering af produkt og emballage

            Produktet og dets beholder skal bortskaffes på sikker vis i overensstemmelse med al gældende lovgivning ved bortskaffelse af farligt affald. Bortskaffes eller destrueres i henhold til de nationale forskrifter.
            5.5.   Opbevaringsregler for lagring af produktet under normale omstændigheder

            2 års holdbarhed.
            Må kun opbevares i original emballage.
            Opbevares beskyttet mod direkte sollys og under 30 °C.
            Opbevares i en lukket beholder.
            6.   ANDRE OPLYSNINGER

            Produktet indeholder propan-2-ol (CAS Nr.: 67-63-0), for hvilket der var enighed om en europæisk referenceværdi på 129,28 mg/m3 for professionelle brugere, hvilket blev anvendt til risikovurderingen af dette produkt.

               (1)  Brugsvejledninger, risikobegrænsende foranstaltninger og andre instruktioner for anvendelse i henhold til dette afsnit gælder for alle godkendte anvendelser.


title: Kommissionens gennemførelsesforordning (EU) 2020/1148 af 31. juli 2020 om fastsættelse af metodologiske og tekniske specifikationer i overensstemmelse med Europa-Parlamentets og Rådets forordning (EU) 2016/792 for så vidt angår harmoniserede forbrugerprisindeks og det harmoniserede boligprisindeks (EØS-relevant tekst)

text:
                  4.8.2020

                  DA

                  Den Europæiske Unions Tidende

                  L 252/12

         KOMMISSIONENS GENNEMFØRELSESFORORDNING (EU) 2020/1148
         af 31. juli 2020
         om fastsættelse af metodologiske og tekniske specifikationer i overensstemmelse med Europa-Parlamentets og Rådets forordning (EU) 2016/792 for så vidt angår harmoniserede forbrugerprisindeks og det harmoniserede boligprisindeks
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/792 af 11. maj 2016 om harmoniserede forbrugerprisindeks og det harmoniserede boligprisindeks og om ophævelse af Rådets forordning (EF) nr. 2494/95 (1), særlig artikel 3, stk. 6, 8, 9 og 10, artikel 4, stk. 4, artikel 7, stk. 6, og artikel 9, stk. 4, og
         ud fra følgende betragtninger:

                     (1)

                     Ved forordning (EU) 2016/792 indføres der en fælles ramme for udarbejdelse af det harmoniserede forbrugerprisindeks (HICP), det harmoniserede forbrugerprisindeks til faste skattesatser (HICP-CT), ejerboligprisindekset og boligprisindekset.

                     (2)

                     I henhold til artikel 12, stk. 3, i forordning (EU) 2016/792 bør Kommissionen i det omfang, det er foreneligt med nævnte forordning, indarbejde de relevante bestemmelser i Kommissionens forordning (EF) nr. 1749/96 (2) og (EF) nr. 2214/96 (3), Rådets forordning (EF) nr. 1687/98 (4), Kommissionens forordning (EF) nr. 2646/98 (5) og (EF) nr. 1617/1999 (6), Rådets forordning (EF) nr. 2166/1999 (7), Kommissionens forordning (EF) nr. 2601/2000 (8), (EF) nr. 2602/2000 (9), (EF) nr. 1920/2001 (10), (EF) nr. 1921/2001 (11) og (EF) nr. 1708/2005 (12), Rådets forordning (EF) nr. 701/2006 (13), Kommissionens forordning (EF) nr. 330/2009 (14), (EU) nr. 1114/2010 (15) og (EU) nr. 93/2013 (16), som er vedtaget på grundlag af Rådets forordning (EF) nr. 2494/95 (17), og Kommissionen begrænser i det omfang, det er hensigtsmæssigt, det samlede antal gennemførelsesretsakter.

                     (3)

                     Medlemsstaterne bør hvert år ajourføre delindeksvægtene under de harmoniserede indeks. Det er derfor nødvendigt at fastsætte regler for udledning af vægte.

                     (4)

                     Da det ikke er muligt at observere alle transaktionerne i måluniverset for HICP, bør der fastsættes regler for stikprøveudtagning.

                     (5)

                     HICP måler ændringer i forbrugerpriserne. For at sikre, at medlemsstaterne anvender begrebet »pris« på en harmoniseret måde, er det nødvendigt at fastsætte regler for behandling af priser.

                     (6)

                     Det bør være muligt ved hjælp af HICP at måle rene prisændringer, der ikke er påvirket af kvalitetsændringer. Det er derfor nødvendigt at fastsætte regler for erstatningsprodukter og kvalitetsjusteringer.

                     (7)

                     De harmoniserede indeks bør være indeks af Laspeyres-typen, der kædeindekseres på årsbasis. Det er derfor nødvendigt at definere basisaggregater og at fastlægge metoder til kombinering af de observerede priser for at oprette basisprisindeks.

                     (8)

                     For at sikre, at flashestimaterne af HICP er af høj kvalitet, og for at sætte Kommissionen (Eurostat) i stand til at udlede de nødvendige aggregater, bør de medlemsstater, der har euroen som valuta, indsende flashestimater med samme opdeling som HICP.

                     (9)

                     Harmoniserede indeks og deres delindeks, der allerede er blevet offentliggjort, kan revideres. Det er derfor nødvendigt at præcisere, på hvilke betingelser der bør foretages revisioner.

                     (10)

                     For at få pålidelige og sammenlignelige resultater fra alle medlemsstater bør der fastlægges fælles metodologiske rammer for udarbejdelse af HICP-CT, og disse rammer bør holdes ajour.

                     (11)

                     Medlemsstaterne bør indsende ejerboligprisindekset og boligprisindekset med en nærmere angivet opdeling.

                     (12)

                     Medlemsstaterne bør indsende data og metadata til Kommissionen (Eurostat) i overensstemmelse med nærmere angivne udvekslingsstandarder og -procedurer.

                     (13)

                     I det europæiske statistiske system bør der udarbejdes praktisk vejledning og anbefalinger vedrørende relevante spørgsmål om HICP-måling og -udarbejdelse, navnlig kvalitetsjustering, indeksberegning og behandling af priser.

                     (14)

                     Forordning (EF) nr. 1749/96, (EF) nr. 2214/96, (EF) nr. 1687/98, (EF) nr. 2646/98, (EF) nr. 1617/1999, (EF) nr. 2166/1999, (EF) nr. 2601/2000, (EF) nr. 2602/2000, (EF) nr. 1920/2001, (EF) nr. 1921/2001, (EF) nr. 1708/2005, (EF) nr. 701/2006, (EF) nr. 330/2009, (EU) nr. 1114/2010 og (EU) nr. 93/2013 bør ophæves.

                     (15)

                     Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System —

               VEDTAGET DENNE FORORDNING:

            KAPITEL 1

            ALMINDELIGE BESTEMMELSER

            Artikel 1
            Genstand
            Ved denne forordning fastsættes der ensartede betingelser for udarbejdelse af:

                        a)

                        det harmoniserede forbrugerprisindeks (HICP) og det harmoniserede forbrugerprisindeks til faste skattesatser (HICP-CT) og

                        b)

                        ejerboligprisindekset og boligprisindekset.

            Artikel 2
            Definitioner
            I denne forordning forstås ved:

                        1)

                        »udgiftsandel«: en procentdel af husholdningernes samlede pengeudgifter til konsum, jf. bilaget

                        2)

                        »delindeksvægt«: vægten for enhver af kategorierne i den europæiske klassifikation af individuelt forbrug efter formål (ECOICOP), jf. bilag I til forordning (EU) 2016/792, som indgår i HICP

                        3)

                        »målunivers« for HICP: alle transaktioner, der indgår i husholdningernes pengeudgifter til konsum

                        4)

                        »produkttilbud«: et produkt, der er specificeret ved hjælp af dets karakteristika, købstidspunkt og -sted og leveringsbetingelser, og for hvilket der observeres en pris

                        5)

                        »homogent produkt«: et sæt produkttilbud uden nogen væsentlige kvalitetsforskelle, for hvilke der beregnes en gennemsnitspris

                        6)

                        »individuelt produkt«: et produkttilbud eller et homogent produkt

                        7)

                        »målstikprøve«: et sæt individuelle produkter, der vedrører transaktioner fra måluniverset, og for hvilke der skal anvendes prisdata til udarbejdelse af HICP

                        8)

                        »kvalitetsforskel«: en forskel mellem to individuelle produkter med hensyn til karakteristika, tidspunkt, købssted eller leveringsbetingelser, hvis dette er relevant for forbrugeren

                        9)

                        »erstatningsprodukt«: et individuelt produkt, der erstatter et andet individuelt produkt i målstikprøven

                        10)

                        »kvalitetsjustering«: en procedure til at hæve eller sænke den observerede pris for et erstatningsprodukt eller det erstattede produkt med værdien af kvalitetsforskellen mellem dem

                        11)

                        »observeret pris«: forbrugerprisen for et individuelt produkt som anvendes af medlemsstaten i forbindelse med udarbejdelsen af HICP

                        12)

                        »estimeret pris«: en pris baseret på en passende estimationsmetode

                        13)

                        »basisaggregat«: det mindste aggregat, der anvendes i et indeks af Laspeyres-typen

                        14)

                        »basisprisindeks«: et indeks for et basisaggregat eller et indeks for et stratum i et basisaggregat

                        15)

                        »transitivitet«: det forhold, at et indeks, der sammenligner periode a) og b) indirekte gennem periode c), er identisk med et, der sammenligner periode a) og b) direkte

                        16)

                        »tidsmæssig reversibilitet«: det forhold, at indekset mellem periode a) og b) er lig med det omvendte af samme indeks mellem periode b) og a)

                        17)

                        »refusion«: en delvis eller fuldstændig betaling fra staten eller nonprofitinstitutioner rettet mod husholdninger for godkendte køb af bestemte produkter foretaget af husholdninger som defineret i punkt 4.108-4.110 i bilag A til Europa-Parlamentets og Rådets forordning (EU) nr. 549/2013 (18) (ENS 2010)

                        18)

                        »incitament«: en — ofte midlertidig — ændring af et individuelt produkts karakteristika ved at øge produktmængden, tilknytte et andet individuelt produkt gratis eller tilbyde forbrugeren andre fordele

                        19)

                        »faktiske præmier«: de beløb, der betales for en bestemt forsikringspolice for at opnå forsikringsdækning over en nærmere angivet periode

                        20)

                        »implicit gebyr«: forsikringsselskabers produktion som defineret i punkt 16.51 i bilag A til ENS 2010

                        21)

                        »skadesforsikringserstatninger«: erstatninger som defineret i punkt 4.114 i bilag A til ENS 2010

                        22)

                        »sæsonprodukt«: et individuelt produkt, som findes på markedet eller købes i betydelige mængder i kun en del af året i et gentaget mønster. I en given måned anses produktet for at blive udbudt til salg inden for sæsonen eller uden for sæsonen. Sæsonperioden kan variere fra år til år

                        23)

                        »typisk pris«: en estimeret pris for et sæsonprodukt, som ikke er en usædvanlig pris som f.eks. en salgspris i slutningen af sæsonen

                        24)

                        »sæsonimputationsmetode«: en behandling, hvorved priser på sæsonprodukter uden for sæsonen estimeres ved hjælp af modsæsonestimation eller fuldsæsonestimation

                        25)

                        »modsæsonestimation«: en procedure til at opnå en estimeret pris for et sæsonprodukt, således at:

                                    a)

                                    en typisk pris fra den foregående sæson anvendes i den første måned uden for sæsonen

                                    b)

                                    den estimerede pris i de følgende måneder uden for sæsonen svarer til den foregående måneds pris justeret med den gennemsnitlige ændring i de observerede priser for alle sæsonprodukter i sæsonperioden i samme ECOICOP-gruppe, -kategori, -undergruppe eller samme aggregat på ethvert niveau under undergruppen

                        26)

                        »fuldsæsonestimation«: en procedure med henblik på at opnå en estimeret pris for et sæsonprodukt, således at:

                                    a)

                                    en typisk pris fra den foregående sæson anvendes i den første måned uden for sæsonen

                                    b)

                                    den estimerede pris i de følgende måneder uden for sæsonen svarer til den foregående måneds pris justeret med den gennemsnitlige ændring i de observerede priser for alle individuelle produkter i sæsonperioden i samme ECOICOP-gruppe, -kategori, -undergruppe eller samme aggregat på ethvert niveau under undergruppen

                        27)

                        »metode med sæsonvægte«: behandling af sæsonprodukter, hvorved vægtene for sæsonprodukter uden for sæsonen er nul eller sættes til nul

                        28)

                        »tarif«: en liste over priser og betingelser for et produkt, der er differentieret i overensstemmelse med de indkøbte mængder, forbrugstidspunktet eller købernes karakteristika

                        29)

                        »revision«: ændring af de indeks eller vægte, der er offentliggjort af Kommissionen (Eurostat). En ændring mellem flashestimatet og HICP for den samme referencemåned betragtes ikke som en revision

                        30)

                        »foreløbige data«: indeks eller vægte, som en medlemsstat forventes at forelægge i endelig form i en senere måned

                        31)

                        »sektoren offentlig forvaltning og service«: statslig forvaltning og service, offentlig forvaltning og service på delstatsniveau, kommunal forvaltning og service og sociale kasser og fonde som defineret i punkt 2.113-2.117 i bilag A til ENS 2010

                        32)

                        »produktskatter«: skatter, der betales pr. enhed af en bestemt vare eller tjenesteydelse, som indgår i en transaktion, som defineret i punkt 4.16-4.20, i bilag A til ENS 2010

                        33)

                        »individuelle skatter omfattet af HICP-CT«: individuelle produktskatter, der vedrører husholdningernes forbrug, og som indgår i følgende kategorier, der er defineret i tabel 9 (»Skatteindtægter og indkomne bidrag til sociale ordninger efter arten af skatter og bidrag og modtagende delsektor, herunder listen over skatter og sociale bidrag i den nationale klassifikation«) i bilag B til ENS 2010:

                                    a)

                                    D.211. Meromsætningsafgifter (moms)

                                    b)

                                    D.2122e. Skatter på specifikke tjenester

                                    c)

                                    D.214a. forbrugsskatter og andre afgifter (bortset fra dem, der hører ind under importskatter og told)

                                    d)

                                    D.214d. Registreringsafgifter for biler

                                    e)

                                    D.214e. Forlystelsesskatter

                                    f)

                                    D.214g. Skatter på forsikringspræmier

                                    g)

                                    D.214h. Andre skatter på specifikke tjenester

                                    h)

                                    D.214l. Andre produktskatter i.a.n.

            KAPITEL 2

            DET HARMONISEREDE FORBRUGERPRISINDEKS OG DET HARMONISEREDE FORBRUGERPRISINDEKS TIL FASTE SKATTESATSER

            Artikel 3
            Vægte

               1.   Medlemsstaterne udleder delindeks- og basisaggregatvægtene, der er anvendt i indekset for år t, som følger:

                           a)

                           Indtil den 31. december 2022 skal nationalregnskabsdata for år t-2 og alle tilgængelige og relevante oplysninger fra husholdningsbudgetundersøgelser og andre datakilder anvendes til at opnå udgiftsandele for undergrupper og fordele dem på basisaggregaterne i undergruppen. Fra den 1. januar 2023 skal nationalregnskabsdata for år t-2, som kan suppleres med data fra en nylig husholdningsbudgetundersøgelser og andre datakilder anvendes til at opnå udgiftsandele for undergrupper og fordele dem på basisaggregaterne i undergruppen.

                           b)

                           Udgiftsandelene for år t-2 revideres og ajourføres, så de bliver repræsentative for år t-1.

                           c)

                           Udgiftsandelene for basisaggregaterne justeres med en passende prisændring mellem år t-1 og december i år t-1.

               2.   Delindeksvægte skal holdes konstant i hele kalenderåret.

               3.   Vægten for et basisaggregat skal holdes konstant i hele kalenderåret, medmindre listen over basisaggregater i en undergruppe justeres for at afspejle væsentlige ændringer i måluniverset.

               4.   Delindeksvægten for alle ECOICOP-hovedgrupper, -grupper eller -kategorier skal være lig med summen af delindeksvægtene i de kategorier, som indgår heri. Summen af alle delindeksvægte på ethvert ECOICOP-niveau skal være lig med 1 000.

               5.   Delindeksvægtene for enhver undergruppe skal være lig med summen af basisaggregatvægtene i den pågældende undergruppe.

               6.   De delindeksvægte, der vedrører skadesforsikring, beregnes ud fra husholdningernes aggregerede udgifter til implicitte gebyrer.

               7.   Udgifter til forbrug finansieret af skadesforsikringserstatninger, herunder betalinger foretaget direkte af forsikringsselskaberne, indgår i delindeksvægtene for de relevante ECOICOP-kategorier.

            Artikel 4
            Stikprøveudtagning og repræsentativitet

               1.   Medlemsstaterne udtager en målstikprøve, der er repræsentativ for måluniverset, ved at definere basisaggregater og udvælge individuelle produkter for disse basisaggregater.

               2.   Antallet af individuelle produkter og basisaggregater afhænger af vægten for undergruppen og prisbevægelsernes varians for de tilhørende individuelle produkter.

               3.   Medlemsstaterne sikrer, at stikprøven fortsat er repræsentativ for måluniverset over tid ved at foretage mindst en årlig gennemgang og ajourføring af målstikprøven og udvælge erstatningsprodukter.

               4.   Produkter, for hvilke udgiftsandelen udgør mindst en tusindedel, skal være repræsenteret i målstikprøven.

            Artikel 5
            Behandling af priser

               1.   Medlemsstaterne anvender observerede priser til udarbejdelsen af HICP. De anvender kun de estimerede priser til de i artikel 9, 11 og 14 fastsatte formål.

               2.   Observerede priser for sundhed, uddannelse og social beskyttelse angives efter fradrag af refusioner.

               3.   Ændringer i de observerede priser eller betingelser for en tarif vises som prisændringer i HICP.

               4.   Hvis observerede priser indeksreguleres, skal ændringer som følge af ændringer i indekset vises som prisændringer i HICP.

               5.   Hvis husstandsindkomst er en betingelse, som bestemmer prisen, skal ændringer i de observerede priser som følge af ændringer i husstandsindkomsten vises som prisændringer i HICP.

               6.   Observerede priser for forsikringer er de faktiske præmier.

               7.   Hvis et individuelt produkt er blevet stillet gratis til rådighed for forbrugerne, og de efterfølgende afkræves betaling herfor, skal dette vises som en prisstigning i HICP. Hvis der derimod afkræves betaling for et individuelt produkt, som efterfølgende stilles gratis til rådighed for forbrugerne, skal dette vises som et prisfald i HICP.

            Artikel 6
            Rabatter og incitamenter

               1.   Medlemsstaterne tager hensyn til rabatter, der:

                           a)

                           kan henføres til et individuelt produkt og

                           b)

                           kan opnås på købstidspunktet.

                     Om muligt skal der tages hensyn til rabatter, som kun er tilgængelige for en begrænset gruppe af forbrugere.

               2.   Incitamenter behandles i overensstemmelse med artikel 10 og 11.

            Artikel 7
            Gebyrer, som er en forholdsmæssig andel af en transaktions pris

               1.   HICP skal omfatte gebyrer, som pålægges forbrugerne direkte som modydelse for den leverede tjenesteydelse, og som kan være et fast gebyr eller en forholdsmæssig andel af transaktionsprisen. Hvis prisen for en tjenesteydelse fastsættes som en forholdsmæssig andel af transaktionsprisen, multipliceres den forholdsmæssige andel med prisen for en repræsentativ enhedstransaktion, som anvendes som en observeret pris.

               2.   Ændringer i gebyret som følge af ændringer i prisen for en repræsentativ enhedstransaktion vises som prisændringer i HICP.

               3.   Hvis en ændring i prisen for en repræsentativ enhedstransaktion ikke kan måles, estimeres den ved hjælp af et passende prisindeks.

            Artikel 8
            Prisobservation

               1.   En observeret pris for en vare medregnes i HICP for den måned, hvori transaktioner kan finde sted til den pågældende pris.

               2.   En observeret pris for en tjenesteydelse medregnes i HICP for den måned, hvori forbruget af tjenesteydelsen kan påbegyndes.

               3.   Hvis prisen for en tjenesteydelse afhænger af tiden mellem købet og påbegyndelsen af tjenesteydelsen, tager medlemsstaterne hensyn til de priser, der er repræsentative for køb af tjenesteydelsen.

               4.   Observerede priser skal vedrøre mindst én arbejdsuge i eller omkring midten af måneden.

               5.   Hvis priserne for et individuelt produkt er kendt for at være volatile inden for en måned, skal de observerede priser vedrøre mere end én uge.

            Artikel 9
            Estimering af priser

               1.   Hvis prisen for et individuelt produkt i målstikprøven ikke kan observeres, anvendes en estimeret pris i højst to måneder, hvorefter der udvælges et erstatningsprodukt. Dette stykke finder ikke anvendelse på sæsonprodukter eller andre individuelle produkter, der forventes at blive tilgængelige igen.

               2.   En tidligere observeret pris må ikke anvendes som en estimeret pris, medmindre det kan godtgøres, at dette er et passende estimat.

            Artikel 10
            Erstatningsprodukter

               1.   Medlemsstaterne udvælger et erstatningsprodukt, der svarer til det produkt, der forsvinder, og sikrer samtidig, at stikprøven fortsat er repræsentativ.

               2.   Medlemsstaterne udvælger ikke erstatningsprodukter på grundlag af en tilsvarende pris.

            Artikel 11
            Kvalitetsjustering

               1.   Hvis der ikke er nogen kvalitetsforskel mellem det produkt, der erstattes, og erstatningsproduktet, sammenligner medlemsstaterne de observerede priser direkte. I modsat fald foretager medlemsstaterne en kvalitetsjustering.

               2.   Medlemsstaterne foretager en kvalitetsjustering, der svarer til den samlede prisforskel mellem det erstattede produkt i måned m-1 og erstatningsproduktet i måned m, kun hvis det kan godtgøres, at dette er et passende estimat for kvalitetsforskellen.

            Artikel 12
            Basisprisindeks

               1.   Priserne for de individuelle produkter aggregeres for at opnå basisprisindeks ved hjælp af en af følgende muligheder:

                           a)

                           en indeksformel, der sikrer transitivitet. Prisindekset for tidligere perioder revideres ikke, når der anvendes transitive indeksformler, eller

                           b)

                           en indeksformel, der sikrer tidsmæssig reversibilitet og sammenligner priserne for de individuelle produkter i den aktuelle perioder med priserne for disse produkter i basisperioden. Basisperioden må ikke ændres hyppigt, hvis dette medfører betydelig overtrædelse af princippet om transitivitet.

               2.   Der anvendes en indeksformel, der er i overensstemmelse med dem, der er beskrevet i stk. 1, for at opnå et prisindeks for et basisaggregat fra to eller flere basisprisindeks.

            Artikel 13
            Integrering af delindeks efter indeksreferenceperioden
            Ethvert delindeks, der integreres i HICP efter indeksreferenceperioden, skal være knyttet til december i et bestemt år og anvendes fra januar det følgende år.

            Artikel 14
            Sæsonprodukter
            Hvis stikprøver af sæsonprodukter indgår i et basisaggregat, anvender medlemsstaterne sæsonimputationsmetoden eller metoden med sæsonvægte til at udarbejde et prisindeks for dette aggregat.

            Artikel 15
            Opdeling af flashestimatet
            Medlemsstater, der har euroen som valuta, indsender flashestimater til Kommissionen (Eurostat) for alle delindeks i deres HICP.

            Artikel 16
            Fremlæggelse af foreløbige data i deres endelig form
            Hvis en medlemsstat indsender delindeks eller deres vægte som foreløbige, skal den fremlægge dem i deres endelige form i forbindelse med den følgende måneds indsendelse.

            Artikel 17
            Revisioner på grund af fejl

               1.   Medlemsstaterne retter fejl og indsender de reviderede delindeks eller vægte for delindeks til Kommissionen (Eurostat) uden ubegrundet forsinkelse.

               2.   Medlemsstaterne giver Kommissionen (Eurostat) oplysninger om årsagen til fejlen senest ved indsendelsen af de reviderede data.

            Artikel 18
            Andre revisioner

               1.   For andre revisioner end dem, der er omhandlet i artikel 16 og 17, koordineres tidspunkter, længde og integrering i HICP med Kommissionen (Eurostat).

               2.   Medlemsstaterne forelægger Kommissionen (Eurostat) estimater af de reviderede HICP-delindeks senest 3 måneder forud for den planlagte gennemførelse af den foreslåede revision.

            Artikel 19
            Offentliggørelse af revisioner
            Bortset fra revisioner i henhold til artikel 16 offentliggøres revisioner af samlede HICP sammen med en forklaring på webstedet for det nationale organ, der er ansvarligt for udarbejdelsen af HICP.

            Artikel 20
            Revision af delindeksvægte
            Delindeksvægte revideres ikke, jf. dog artikel 16 og 17.

            Artikel 21
            Harmoniserede forbrugerprisindeks til faste skattesatser

               1.   Der tages hensyn til en individuel skat omfattet af HICP-CT, hvis de årlige indtægter herfra udgør 2 % eller mere af summen af alle medtagne individuelle skatter, der opkræves af sektoren offentlig forvaltning og service.

               2.   De årlige indtægter fra skatter, som der tages hensyn til i HICP-CT, skal dække mindst 90 % af summen af alle omfattede individuelle skatter, der opkræves af sektoren offentlig forvaltning og service.

               3.   HICP-CT udarbejdes på samme måde som HICP, bortset fra at de observerede priser er justeret, således at skattesatserne for produkterne holdes konstante i observationsperioden i forhold til prisreferenceperioden.

               4.   Ændringer i skattesatserne skal afspejles i HICP-CT:

                           a)

                           i den måned, hvor den nye sats anvendes på det individuelle produkt og indgår i den observerede pris, eller

                           b)

                           i den første hele måned, hvor den nye sats finder anvendelse. De ændringer i satsen, der træder i kraft den første dag i måneden, afspejles i HICP-CT for den pågældende måned. De ændringer i satsen, der træder i kraft senere denne måned, afspejles i HICP-CT for den følgende måned.

            KAPITEL 3

            EJERBOLIGPRISINDEKSET OG BOLIGPRISINDEKSET

            Artikel 22
            Opdeling af ejerboligprisindekset
            Følgende udgiftskategorier indgår i ejerboligprisindekset:

                        a)

                        O.1. Boligejeres boligudgifter

                        b)

                        O.1.1. Erhvervelse af boliger

                        c)

                        O.1.1.1. Nye boliger

                        d)

                        O.1.1.1.1. Køb af nye boliger

                        e)

                        O.1.1.1.2. Selvbyggede boliger og større renoveringsarbejder

                        f)

                        O.1.1.2. Eksisterende boliger, som er nye i husholdningssektoren

                        g)

                        O.1.1.3. Andre tjenesteydelser i forbindelse med erhvervelse af boliger

                        h)

                        O.1.2. Boligernes ejerforhold

                        i)

                        O.1.2.1. Større reparationer og vedligeholdelsesarbejder

                        j)

                        O.1.2.2. Forsikringer i tilknytning til boliger

                        k)

                        O.1.2.3. Andre tjenesteydelser i forbindelse med ejerskab af boliger.

            Artikel 23
            Opdeling af boligprisindekset
            Følgende udgiftskategorier indgår i boligprisindekset:

                        a)

                        H.1.Køb af boliger

                        b)

                        H.1.1. Køb af nye boliger

                        c)

                        H.1.2. Køb af eksisterende boliger.

            Artikel 24
            Vægte
            Hvert år udarbejder medlemsstaterne et sæt vægte for ejerboligprisindeksene og et sæt vægte for boligprisindeksene i overensstemmelse med de opdelinger, der er fastsat i artikel 22 og 23, og sender dem til Kommissionen (Eurostat).

            Artikel 25
            Udarbejdelse af ejerboligprisindeks
            Ejerboligprisindekset baseres på nettoerhvervelsesprincippet, efter hvilke man måler ændringerne i de faktiske priser, som forbrugerne betaler for erhvervelse af boliger, som er nye i husholdningssektoren, samt ændringer i andre udgifter i forbindelse med ejerskabet af og overdragelse af ejendomsretten til boliger.

            KAPITEL 4

            STANDARDER FOR UDVEKSLING AF DATA OG METADATA SAMT FRISTER

            Artikel 26
            Standarder for udveksling af data og metadata

               1.   Medlemsstaterne indsender data og metadata til Kommissionen (Eurostat) i elektronisk form via den centrale dataportal i overensstemmelse med standarderne for udveksling af data og metadata.

               2.   Fortrolige data som defineret i Europa-Parlamentets og Rådets forordning (EF) nr. 223/2009 (19) markeres behørigt, når de indsendes til Kommissionen (Eurostat).

            Artikel 27
            Frister for udveksling af metadata

               1.   Medlemsstaterne gennemgår og ajourfører årligt deres HICP- og HICP-CT-metadata for det indeværende år og indsender dem til Kommissionen (Eurostat) senest den 31. marts.

               2.   Medlemsstaterne gennemgår og ajourfører årligt deres ejerboligprisindeks- og boligprisindeksmetadata for det indeværende år og indsender dem til Kommissionen (Eurostat) senest den 30. juni.

            KAPITEL 5

            AFSLUTTENDE BESTEMMELSER

            Artikel 28
            Ophævelse
            Forordning (EF) nr. 1749/96, (EF) nr. 2214/96, (EF) nr. 1687/98, (EF) nr. 2646/98, (EF) nr. 1617/1999, (EF) nr. 2166/1999, (EF) nr. 2601/2000, (EF) nr. 2602/2000, (EF) nr. 1920/2001, (EF) nr. 1921/2001, (EF) nr. 1708/2005, (EF) nr. 701/2006, (EF) nr. 330/2009, (EU) nr. 1114/2010 og (EU) nr. 93/2013 ophæves.

            Artikel 29
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 31. juli 2020.

                  På Kommissionens vegne

               Ursula VON DER LEYEN

                  Formand

            (1)  EUT L 135 af 24.5.2016, s. 11.

            (2)  Kommissionens forordning (EF) nr. 1749/96 af 9. september 1996 vedrørende oprindelige foranstaltninger for Rådets forordning (EF) nr. 2494/95 om harmoniserede forbrugerprisindekser (EFT L 229 af 10.9.1996, s. 3).

            (3)  Kommissionens forordning (EF) nr. 2214/96 af 20. november 1996 om harmoniserede forbrugerprisindekser: indsendelse og formidling af delindekser under HICP (EFT L 296 af 21.11.1996, s. 8).

            (4)  Rådets forordning (EF) nr. 1687/98 af 20. juli 1998 om ændring af Kommissionens forordning (EF) nr. 1749/96 om det harmoniserede forbrugerprisindeks' dækning af varer og tjenesteydelser (EFT L 214 af 31.7.1998, s. 12).

            (5)  Kommissionens forordning (EF) nr. 2646/98 af 9. december 1998 om de nærmere regler til gennemførelse af Rådets forordning (EF) nr. 2494/95 vedrørende minimumsstandarder for behandling af tariffer inden for det harmoniserede forbrugerprisindeks (EFT L 335 af 10.12.1998, s. 30).

            (6)  Kommissionens forordning (EF) nr. 1617/1999 af 23. juli 1999 om nærmere regler for gennemførelse af Rådets forordning (EF) nr. 2494/95 med hensyn til minimumsstandarder for behandling af forsikring i de harmoniserede forbrugerprisindekser og om ændring af forordning (EF) nr. 2214/96 (EFT L 192 af 24.7.1999, s. 9).

            (7)  Rådets forordning (EF) nr. 2166/1999 af 8. oktober 1999 om nærmere regler for gennemførelse af forordning (EF) nr. 2494/95 med hensyn til minimumsstandarder for behandling af produkter inden for sektorerne sundhedsvæsen, uddannelse og social sikring i de harmoniserede forbrugerprisindekser (EFT L 266 af 14.10.1999, s. 1).

            (8)  Kommissionens forordning (EF) nr. 2601/2000 af 17. november 2000 om gennemførelsesbestemmelser til Rådets forordning (EF) nr. 2494/95 for så vidt angår tidspunktet for indførelse af køberpriser i de harmoniserede forbrugerprisindekser (EFT L 300 af 29.11.2000, s. 14).

            (9)  Kommissionens forordning (EF) nr. 2602/2000 af 17. november 2000 om gennemførelsesbestemmelser til Rådets forordning (EF) nr. 2494/95 for så vidt angår minimumsnormer for behandling af prisreduktioner i de harmoniserede forbrugerprisindekser (EFT L 300 af 29.11.2000, s. 16).

            (10)  Kommissionens forordning (EF) nr. 1920/2001 af 28. september 2001 om nærmere regler for gennemførelse af Rådets forordning (EF) nr. 2494/95 for så vidt angår minimumsnormer for behandling af gebyrer, som er en forholdsmæssig andel af en transaktions værdi inden for det harmoniserede forbrugerprisindeks og om ændring af forordning (EF) nr. 2214/96 (EFT L 261 af 29.9.2001, s. 46).

            (11)  Kommissionens forordning (EF) nr. 1921/2001 af 28. september 2001 om gennemførelsesbestemmelser til Rådets forordning (EF) nr. 2494/95 for så vidt angår minimumsnormer for revision af de harmoniserede forbrugerprisindekser og om ændring af forordning (EF) nr. 2602/2000 (EFT L 261 af 29.9.2001, s. 49).

            (12)  Kommissionens forordning (EF) nr. 1708/2005 af 19. oktober 2005 om gennemførelsesbestemmelser til Rådets forordning (EF) nr. 2494/95, for så vidt angår den fælles indeksreferenceperiode for de harmoniserede forbrugerprisindeks, og om ændring af forordning (EF) nr. 2214/96 (EUT L 274 af 20.10.2005, s. 9).

            (13)  Rådets forordning (EF) nr. 701/2006 af 25. april 2006 om gennemførelsesbestemmelser til forordning (EF) nr. 2494/95 for så vidt angår den tidsmæssige dækning af prisindsamlingen til det harmoniserede forbrugerprisindeks (EUT L 122 af 9.5.2006, s. 3).

            (14)  Kommissionens forordning (EF) nr. 330/2009 af 22. april 2009 om gennemførelsesbestemmelser til Rådets forordning (EF) nr. 2494/95 for så vidt angår minimumsnormer til behandling af sæsonprodukter i de harmoniserede forbrugerprisindekser (HICP) (EUT L 103 af 23.4.2009, s. 6).

            (15)  Kommissionens forordning (EU) nr. 1114/2010 af 1. december 2010 om gennemførelsesbestemmelser til Rådets forordning (EF) nr. 2494/95 for så vidt angår minimumsnormer for kvaliteten af HICP-vægtninger og om ophævelse af Kommissionens forordning (EF) nr. 2454/97 (EUT L 316 af 2.12.2010, s. 4).

            (16)  Kommissionens forordning (EU) nr. 93/2013 af 1. februar 2013 om detaljerede regler for gennemførelse af Rådets forordning (EF) nr. 2494/95 om harmoniserede forbrugerprisindeks for så vidt angår indførelse af ejerboligprisindeks (EUT L 33 af 2.2.2013, s. 14).

            (17)  Rådets forordning (EF) nr. 2494/95 af 23. oktober 1995 om harmoniserede forbrugerprisindekser (EFT L 257 af 27.10.1995, s. 1).

            (18)  Europa-Parlamentets og Rådets forordning (EU) nr. 549/2013 af 21. maj 2013 om det europæiske national- og regionalregnskabssystem i Den Europæiske Union (EUT L 174 af 26.6.2013, s. 1).

            (19)  Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker og om ophævelse af Europa-Parlamentets og Rådets forordning (EF, Euratom) nr. 1101/2008 om indsendelse af fortrolige statistiske oplysninger til De Europæiske Fællesskabers Statistiske Kontor, Rådets forordning (EF) nr. 322/97 om EF-statistikker og Rådets afgørelse 89/382/EØF, Euratom om nedsættelse af et udvalg for De Europæiske Fællesskabers statistiske program (EUT L 87 af 31.3.2009, s. 164).

            BILAG

               Husholdningers pengeudgifter til konsum

               1.

                  Husholdningers pengeudgifter til konsum er defineret i artikel 2, nr. 20, i forordning (EU) 2016/792.

               2.
               Ved yderligere specificering af vægtene omfatter pengeudgifter til konsum følgende eksempler på husholdningers udgifter til konsum som defineret i følgende litra i punkt 3.95 i bilag A til ENS 2010:

                           —

                           litra c), d), h) og i)

                           —

                           den del af litra e), der vedrører finansielle tjenester, for hvilke der opkræves betaling straks, den del af litra f), der vedrører skadesforsikringstjenester opgjort som den implicitte værdi af tjenesterne.

                     Pengeudgifter til konsum omfatter også boligydelser, som er en del af D.632, der er defineret i punkt 4.109 i bilag A til ENS 2010.

               3.
               Pengeudgifter til konsum omfatter ikke følgende eksempler på husholdningers udgifter til konsum som defineret i følgende litra i punkt 3.95 i bilag A til ENS 2010:

                           —

                           litra a), b) og g).

                     Pengeudgifter til konsum omfatter heller ikke følgende eksempler, der ikke indgår i husholdningers udgifter til konsum:

                           —

                           litra a)-f) i punkt 3.96, i bilag A til ENS 2010, bortset fra boligydelsesdelen af D.632, der er defineret i punkt 4.109 i bilag A til ENS 2010

                           —

                           indkomstskatter som defineret i punkt 4.78 i bilag A til ENS 2010

                           —

                           formueindkomst som defineret i punkt 4.41 i bilag A til ENS 2010

                           —

                           faktiske arbejdsgiverbidrag til sociale ordninger som defineret i punkt 4.92 i bilag A til ENS 2010

                           —

                           skadesforsikringspræmier som defineret i punkt 4.112 i bilag A til ENS 2010

                           —

                           løbende overførsler mellem husholdninger som defineret i punkt 4.129 i bilag A til ENS 2010

                           —

                           bøder og strafgebyrer, som institutionelle enheder pålægges af domstole eller domstolslignende myndigheder som defineret i punkt 4.132 i bilag A til ENS 2010.

               4.

                  Monetære transaktioner er transaktioner, hvor de pågældende enheder foretager eller modtager betalinger, påtager sig gældsforpligtelser eller modtager aktiver opgjort i valutaenheder. Transaktioner, som ikke indebærer udveksling af kontantbeløb eller fordringer eller gældsforpligtelser opgjort i pengebeløb, er ikkemonetære transaktioner.